ДэрэжэгъуэкIэ гъэнщIа дакъикъэхэр
ЦIыхубзхэм и Налшык советым, къалащхьэм и Пенсионерхэм я зэгухьэныгъэм зи ныбжь хэкIуэтахэм йогуапэ, абыхэм я гукъыдэжыр къэзыIэт, дэрэжэгъуэ къезыт Iуэхугъуэ гуапэхэр ирагъэкIуэкI. Ахэр махуэшхуэм щыхуэмыунэтIаи къохъу. Иджыблагъэ Джатэжь Розэ зи унафэщI «Къэббалъкътхылъ» социальнэ-щэнхабзэ центрым щызэхэта зэхыхьэр абыхэм языхэзщ.
Дыджэш Лидэрэ абы и къуэдзэ Къардэн Эммэрэ къызэрагъэпэща зэхуэсыр къекIуэлIа цIыхубзхэм хуабагъэрэ дахагъэрэ яхэзылъхьэ махуэшхуэ хъуащ. Удз гъэгъа Iэрамэр IэщIилъхьэу дэтхэнэ зы хьэщIэри гуапэу иригъэблэгъащ Налшык къалэ советым и депутат «Къууанч» кафем и унафэщI Моллаев Алим.
— Гъатхэпэр — ар щIыуэпсыр къыщыуш гъатхэм и япэ мазэщ, ЦIыхубзхэм я дунейпсо махуэр зыхиубыдэщ. ФIыгъуэрэ дэрэжэгъуэрэ абы къыфхудэкIуэмэ, ди гуапэщи, фыузыншэу куэдрэ Тхьэм фигъэпсэу, — захуигъэзащ Дыджэш Лидэ Iэнэ берычэтым ирагъэтIысэкIа нэхъыжьхэм. — Фэ фынанэщ, фыанэщ, жьэгум и плъыр, ди лъахэм ипхъу нэсхэщ икIи ди дежкIэ насыпышхуэщ IэфIыгъэ гуэр фи деж нэхьэсыныр, фи гукъыдэжыр къэтIэтыныр. Фи гур, фи псэр зэIухауэ зывгъэпсэхумэ, фи нэгу зевгъэужьмэ, ди гуапэщ.
ЗэIущIэм кърихьэлIащ КъБР-м и Iэтащхьэм и чэнджэщэгъу Уянаевэ Iэминат. Абы сыт щыгъуи гулъытэ хуещI ЦIыхубзхэм и Налшык советымрэ къалащхьэм и Пенсионерхэм я зэгухьэныгъэмрэ къыхалъхьэ жэрдэмхэр ядэIыгъыным, Iуэхугъуэхэр ирагъэкIуэкIынымкIэ защIэгъэкъуэным. «Анэм и дежкIэ нэхъыщхьэр, насыпыр и сабийхэм я узыншагъэмрэ я зэIузэпэщыгъэмрэщ. ИпэжыпIэкIэ цIыхубзыр гъащIэр зэтезыухуэщ, абы и тегъэщIапIэщ, щIэгъэкъуэнщ»,- къыхигъэщащ Уянаевэм.
Налшык къалэ округым — Налшык къалэ, Кэнжэ, Хьэсэней, Вольнэ Аул, Белэ Речкэ — и цIыхубзхэм я зэхыхьэр нэхугъэрэ гуапагъэкIэ гъэнщIауэ, щIэщыгъуэу, гъэщIэгъуэну зэрекIуэкIар я фIыщIэщ спонсорхэми. Абыхэм ящыщщ КъБР-м мэкъумэш хозяйствэмкIэ и министрым и къуэдзэ КIуэкIуэ Къазбэч, «Горзеленхоз» IуэхущIапIэм и унафэщI Гелястанов Ахъмэт, абы и къуэдзэ, ЦIыхубзхэм я советым жыджэру хэт Къэзанш Маринэ сымэ.
ГушыIэ, макъамэ, гукъэкIыж, къафэ… А псомкIи гъэнщIащ ЦIыхубзхэм я советымрэ Пенсионерхэм я зэгухьэныгъэмрэ къызэрагъэпэщ дэтхэнэ зэхыхьэри. Сыт щыгъуи зэман хухех, ар егъэдахэ, къызэхуэсахэм я гукъыдэжыр къеIэт КъБР-м и цIыхубэ артисткэ Даур Иринэ. Абы адыгэбзэкIэ, балъкъэрыбзэкIэ, урысыбзэкIэ, украиныбзэкIэ игъэзэщIащ цIыхубзхэм фIыуэ ялъагъу уэрэдхэр, романсхэр. Я гугъуехьхэр, зыгъэпIейтейхэр ящхьэщыкIуэтри, нэхъыжьхэр уэрэдхэм дежьууэ хуежьащ, утыкум къихьэурэ къэфащ. Абыхэм я гукъыдэжыр къызэгъэпэщакIуэхэм даIыгъащ.
Пщы гуащэщ, дахэм я лейщ, зихуэдэ щымыIэщ, жыжьаплъэщ, фIыуэ ялъагъущ, жэрыжэм тету шыр къэзыгъэувыIэщ… Дэтхэнэ цIыхубзми хуэгъэза псалъэхэр къызытещ, дахэу гъэщIэрэщIа билет цIыкIухэу лотерее джэгум къыщыхаххэм нэхъри игъэгушхуат пшыхьым кърихьэлIахэр. ЗэрыжаIэщи, цIыхубзыгур дуней псор къызэщIэзыубыдэщ. Бзылъхугъэр насыпыфIэу щытын папщIэ жылагъуэм къыбгъэдэкI гулъытэ мащIэми мыхьэнэшхуэ иIэщ. Ар къагуроIуэ къызэгъэпэщакIуэхэм икIи фIы, псапэ, гуапагъэ зыпылъ Iуэхугъуэхэр ирагъэкIуэкIын папщIэ я зэмани къаруи еблэжыркъым. Дыджэш Лидэ укIэлъыплъмэ, къызыхуигъэщIар аращ жыуегъэIэ, апхуэдэщ еш зимыIэ, цIыхум бгъэдалъхьэ дэрэжэгъуэм нэхъри игъэгушхуэ, жэрдэмыщIэхэм хуэпабгъэ Къардэн Эммэрэ Джатэжь Розэрэ.
ГуапагъэкIэ я гумрэ я псэмрэ гъэнщIауэ, иджыри зытIэжьамэ хъуну пIэрэт жаIэу, къызэгъэпэщакIуэхэм къабгъэдэкI тыгъэхэмрэ гъатхэмэ гуакIуэхэмкIэ гъэнщIа удз гъэгъахэмрэ я гукъыдэжыр къиIэтауэ зэбгрыкIыжащ зи нэгу зезыгъэужьа, зызыгъэпсэхуа цIыхубз нэхъыжьыфIхэр.
УЭРДОКЪУЭ Женя.
